LT Europos Sąjungos oficialusis leidinys C 432/27

Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 16/2015 siekiant priimti Europos Parlamento ir Tarybos direktyvą valstybių narių teisės aktams, susijusiems su prekių ženklais, suderinti (nauja redakcija)

(2015/C 432/02)

I. ĮVADAS

Komisija pateikė pirmiau minėtą pasiūlymą Tarybai ir Europos Parlamentui 2013 m. balandžio 2 d. (1)

Europos ekonomikos ir socialinių reikalų komitetas nuomonę priėmė 2013 m. liepos 11 d.

Europos duomenų apsaugos priežiūros pareigūnas nuomonę priėmė 2013 m. liepos 11 d.

Europos Parlamentas poziciją per pirmąjį svarstymą priėmė 2014 m. vasario 25 d. (2)

2014 m. liepos 23 d. Nuolatinių atstovų komitetas (COREPER I) įgaliojo pirmininkaujančią valstybę narę kartu su Europos Parlamentu išnagrinėti galimybę pasiekti išankstinį susitarimą per antrąjį svarstymą remiantis dok. 11827/14 išdėstytu tekstu.

Po keleto neoficialaus trišalio dialogo susitikimų buvo pasiektas susitarimas su Europos Parlamentu dėl reglamento teksto. Birželio 10 d. šis susitarimas buvo patvirtintas Nuolatinių atstovų komiteto posėdyje.

2015 m. birželio 16 d. Teisės reikalų komiteto pirmininkas Nuolatinių atstovų komiteto (COREPER I) pirmininkui atsiuntė laišką, kuriame nurodyta, kad jei Taryba oficialiai perduotų Europos Parlamentui per pirmąjį svarstymą priimtą poziciją laikantis pirmiau minėto susitarimo, tekstą patikrinus teisininkams lingvistams, jis Europos Parlamento plenariniame posėdyje rekomenduotų per antrąjį svarstymą pritarti Tarybos pozicijai be pakeitimų.

Remdamasi tuo, 2015 m. liepos 13 d. Taryba patvirtino sutartą tekstą priimdama politinį susitarimą (3).

II. TIKSLAS

Pagrindinis dabartinio Komisijos pasiūlymo ir kartu teikiamo pasiūlymo dėl Bendrijos prekių ženklo reglamento pakeitimo (4) tikslas – skatinti inovacijas ir ekonomikos augimą didinant prekių ženklų registracijos sistemų visoje ES prieinamumą ir veiksmingumą įmonėms, kiek tai susiję su mažesnėmis kainomis ir mažesniu sudėtingumu, didesne sparta, didesniu nuspėjamumu ir teisiniu tikrumu. Ši peržiūra derinama su pastangomis užtikrinti, kad Sąjungos ir nacionalinės prekių ženklų sistemos veiktų kartu ir viena kitą papildytų.

Konkrečiai šiuo pasiūlymu išdėstyti direktyvą nauja redakcija buvo siekiama šių tikslų:

— modernizuoti ir patobulinti esamas direktyvos nuostatas: iš dalies pakeisti pasenusias nuostatas, padidinti teisinį tikrumą ir paaiškinti prekių ženklų teises, kiek tai susiję su jų taikymo sritimi ir apribojimais;

— labiau suderinti nacionalinius prekių ženklų įstatymus ir procedūras, kad jie labiau derėtų su Bendrijos prekių ženklų sistema: a) toliau sistemą papildyti materialinės teisės taisyklėmis ir b) direktyvą papildyti pagrindinėmis procedūrinėmis taisyklėmis pagal reglamento nuostatas;

— palengvinti valstybių narių tarnybų ir Vidaus rinkos derinimo tarnybos (prekių ženklai ir dizainas) (toliau – VDRT) bendradarbiavimą, kad būtų skatinama praktikos konvergencija ir bendrų priemonių plėtojimas, nustatant šio bendradarbiavimo teisinį pagrindą.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

Daugelis Europos Parlamento per pirmąjį svarstymą priimtų pakeitimų buvo įtraukti arba nepadarius jokių pakeitimų, arba tik šiek tiek pakeitus jų formuluotę. Taryba nepritarė tik keletui Europos Parlamento pakeitimų.

Toliau pateikiami pagrindiniai aspektai, dėl kurių Taryba ir Europos Parlamentas sutaria:

— pabrėžti nacionalinės ir Sąjungos prekių ženklų apsaugos tarpusavio papildomumą;

— panaikinti grafinio vaizdavimo reikalavimą, kad galima būtų registruoti žymenį kaip prekių ženklą;

— nereikalauti, kad nacionalinės tarnybos vertintų absoliučius atsisakymo registruoti pagrindus visose nacionalinėse jurisdikcijose ir visomis Sąjungos kalbomis;

— išsaugoti valstybių narių teisę nuspręsti, ar atlikti patikrinimus ex officio dėl atsisakymo registruoti remiantis santykiniais pagrindais;

— įtraukti aiškią nuostatą, kuria užtikrinama, kad teisėmis į prekių ženklą negali būti remiamasi prieštaraujant ankstesnėms teisėms į tą ženklą;

— išplėsti prekių ženklo apsaugą, kad ji apimtų ženklo naudojimą prekybiniame ar bendrovės pavadinime;

— paaiškinti, kad prekių ženklo savininkas gali neleisti naudoti savo prekių ženklo lyginamojoje reklamoje, kai tokia reklama netenkina Direktyvos 2006/114/EB 4 straipsnio reikalavimų;

— prekių ženklo savininkams suteikti teisę užkirsti kelią etikečių ir pakuočių bei panašių gaminių, kurie galiausiai gali būti naudojami prekių ar paslaugų atžvilgiu pažeidžiant prekių ženklų savininko teises, platinimui ir pardavimui;

— išplėsti absoliučius atsisakymo registruoti pagrindus, kad jie apimtų kilmės vietos nuorodas, geografines nuorodas, tradicinius terminus, naudojamus vynui apibūdinti, garantuotus tradicinius gaminius ir augalų veislių apsaugą;

— išplėsti santykinius atsisakymo registruoti pagrindus, kad jie apimtų kilmės vietos nuorodas ir geografines nuorodas;

— suderinti nacionalinės teisės aktus, kuriais reglamentuojamas reputaciją turinčių prekių ženklų apsaugos lygis;

— suderinti nacionalinės teisės aktus, kuriais reglamentuojami prekių ženklai kaip nuosavybės objektai, pavyzdžiui, perdavimo arba licencijavimo atvejais;

— suderinti nacionalinės teisės aktus, kuriais reglamentuojami garantiniai arba sertifikavimo ženklai ir kolektyviniai ženklai;

— suderinti nacionalinės teisės aktus, susijusius su prekių ir paslaugų, kurioms taikomas prekių ženklas, nurodymu ir klasifikavimu pagal Europos Sąjungos Teisingumo Teismo praktiką;

— nustatyti veiksmingą ir operatyvią administracinę procedūrą, pagal kurią, remiantis santykiniais pagrindais, kiekvienai nacionalinei tarnybai galima pareikšti protestą dėl prekių ženklo paraiškos registravimo;

— suderinti nacionalinės teisės aktus, susijusius su „nenaudojimu“ kaip gynybos priemone protesto nagrinėjimo procedūroje ir procedūroje, pagal kurią siekiama registraciją pripažinti negaliojančia;

— nustatyti veiksmingą ir operatyvią administracinę procedūrą, pagal kurią kiekvienos nacionalinės tarnybos galima prašyti panaikinti prekių ženklą ar pripažinti jį negaliojančiu.

Toliau pateikiami pagrindiniai aspektai, kurių atžvilgiu per pirmąjį svarstymą priimta Tarybos pozicija neatitinka Europos Parlamento pozicijos:

— įtraukti nuostatą, kuria būtų užkirstas kelias suklastotų prekių įvežimui, visų pirma pardavimo internetu atveju pristatant prekes smulkiomis siuntomis, kai prekybą vykdo vien tik suklastotų prekių siuntėjas;

— nors Taryba sutinka, kad prekių ženklo savininkai turėtų turėti teisę užkirsti kelią trečiosioms šalims į Sąjungos muitų teritoriją įvežti iš trečiųjų valstybių prekes, kurios be leidimo yra pažymėtos prekių ženklu, kuris iš esmės yra tapatus toms prekėms įregistruotam prekių ženklui, į valstybę narę, kurioje prekių ženklas yra įregistruotas, nepriklausomai nuo to, ar prekės išleidžiamos į laisvą apyvartą, ji nustato, kad tokia teisė neteks galios, jei minėtų prekių deklarantas arba savininkas įrodys, kad prekių ženklo savininkas neturi teisės uždrausti pateikti prekes rinkai galutinės paskirties šalyje;

— nustatyti, kad būtų privaloma priimti „vienai klasei vieno mokesčio“ modelį;

— įtraukti bendrąją prekių ženklo teisių išimtį tokiais atvejais, kai trečioji šalis naudoja prekių ženklą nekomerciniais tikslais, taip pat įtraukti kitų prekių ženklo teisių išimčių, pavyzdžiui, tokiais atvejais, kai trečiasis subjektas naudoja prekių ženklą siekdamas atkreipti vartotojų dėmesį į perparduodamas originalias prekes, kurias iš pradžių pardavė prekių ženklo savininkas arba kurios iš pradžių buvo parduotos su jo leidimu, arba siekdamas pasiūlyti teisėtą alternatyvą prekių ženklo savininko prekėms ar paslaugoms, arba parodijos, meninės išraiškos, kritikos ar komentaro tikslais.

IV. IŠVADA

Per pirmąjį svarstymą priimta Tarybos pozicija visapusiškai atspindi abiejų teisėkūros institucijų pasiektą susitarimą, kadangi šis susitarimas buvo patvirtintas pirmiau minėtu 2015 m. birželio 16 d. Teisės reikalų komiteto pirmininko laišku Nuolatinių atstovų komiteto (COREPER I) pirmininkui.

(1) Dok. 8066/13.

(2) Dok. 6743/14.

(3) Dok. 9957/15 + ADD 1 + ADD 2.

(4) Dok. 8065/13.